《寿蔡大资》
宋代·华镇

德绪先流庆，高门早诞贤。星杓方历次，羲驭欲周天。

博大天殊方，高明道有传。逢原从左右，中礼在周旋。

网辖提携早，枢机委寄专。先猷重有作，庙算远无前。

避宠辞帷幄，分华出涧瀍。条流图外事，谈笑握中权。

吏胆销精密，民心适静便。旆閒清洛日，牙耸碧嵩烟。

世路观无迹，神机体善渊。弦歌随绛帐，笔削起韦编。

已觉留司久，弥增注想坚。钧衡终所倚，衮绣伫来还。

今日知祈祷，灵椿比大年。

作者简介：宋会稽人，字安仁，号云溪。神宗元丰二年进士。官至朝奉大夫，知漳州军事。平生好读书，工诗文。有《扬子法言训解》、《云溪居士集》、《会稽录》等。